
 1.2.2018
 BG
 Официален вестник на Европейския съюз
 L 29/8
 РЕГЛАМЕНТ ЗА ИЗПЪЛНЕНИЕ (ЕС) 2018/155 НА КОМИСИЯТА
 от 31 януари 2018 година
 за изменение на Регламент за изпълнение (ЕС) No 686/2012 за възлагане на държавите членки на извършването на оценка на активните вещества за целите на процедурата по подновяване
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 19 от него,
 като има предвид, че:
 (1)
 Съгласно Регламент за изпълнение (ЕС) No 686/2012 на Комисията (2) извършването на оценка на активните вещества за целите на процедурата по подновяване се възлага на държава членка докладчик и държава членка съдокладчик. Тъй като извършването на оценка на активните вещества, за които срокът на одобрението изтича между 1 януари 2022 г. и 31 декември 2024 г., все още не е възложено на държава членка докладчик и държава членка съдокладчик, е целесъобразно да се пристъпи към такова възлагане.
 (2)
 Предвид продължителността на процеса на оценяване на активните вещества и неотдавнашното уведомление от страна на Обединеното кралство съгласно член 50 от Договора за функционирането на Европейския съюз (3), е необходимо да се преразпредели оценката на активните вещества, включени в списъка в част Б от приложението към Регламент за изпълнение (ЕС) No 686/2012, за които Обединеното кралство е държава членка докладчик или държава членка съдокладчик и за които все още не е подадено допълнително досие. Съответните активни вещества са: алуминиев амониев сулфат, азоксистробин, бупиримат, карбетамид, хлормекват, етилен, фенбуконазол, флуопиколид, флухинконазол, флутриафол, екстракт от чесън, метазахлор, миклобутанил, паклобутразол, пипер, растителни масла/цитронелово масло, пропахизафоп, хизалофоп-P-етил, хизалофоп-P-тефурил, триалат и уреа.
 (3)
 Възлагането следва да се извърши по такъв начин, че да се постигне баланс при разпределението на отговорностите и работата между държавите членки.
 (4)
 Настоящият регламент следва да влезе в сила възможно най-скоро, тъй като срокът за подаване на допълнителните досиета за някои от посочените активни вещества е 28 февруари 2018 г.
 (5)
 Поради това Регламент за изпълнение (ЕС) No 686/2012 следва да бъде съответно изменен.
 (6)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) No 686/2012 се изменя в съответствие с приложението към настоящия регламент.
 Член 2
 Настоящият регламент влиза в сила на третия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 31 януари 2018 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) Регламент за изпълнение (ЕС) No 686/2012 на Комисията от 26 юли 2012 г. за възлагане на държавите членки на извършването на оценка на активните вещества за целите на процедурата по подновяване (ОВ L 200, 27.7.2012 г., стр. 5).
